ไม่คิดเป็นนายกรัฐมนตรี ไม่มีการล้ม “พล.อ.ประยุทธ์” ในการอภิปรายไม่ไว้วางใจ
พลเอก ประวิตร วงษ์สุวรรณ รองนายกรัฐมนตรี กล่าวถึงกระแสข่าวระบุมีขบวนการโหวตล้ม พลเอก ประยุทธ์ จันทร์โอชา นายกรัฐมนตรี ในการอภิปรายไม่ไว้วางใจ ยืนยันว่า ไม่มีเรื่องนี้และไม่มีใครล้มพลเอก ประยุทธ์ ดังนั้นจึงไม่ต้องคุยอะไร เพราะพลเอก ประยุทธ์ ยังเป็นนายกรัฐมนตรีจนครบวาระ ส่วนรู้สึกน้อยใจหรือไม่ กรณีมีคนบอกว่าตนเองจะมารักษาการแทนและเป็นนายกรัฐมนตรีสำรอง กล่าวย้ำว่า ไม่มีอะไร เป็นเรื่องที่พูดกันไปเองสำหรับกรณีพรรคพลังประชารัฐ มีหนังสือเชิญนายพิเชษฐ สถิรชวาล ส.ส.บัญชีรายชื่อ พรรคพลังประชารัฐ (พปชร.) ไปชี้แจงข้อเท็จจริง ภายหลังให้สัมภาษณ์หลายครั้ง ในลักษณะที่ทำให้พรรคและสมาชิกพรรคเสียหาย ซึ่งอาจเป็นการฝ่าฝืนข้อบังคับพรรคว่า เป็นเรื่องของพรรคที่จะดำเนินการ ซึ่งมีคณะกรรมการอยู่แล้ว ส่วนจะมีความผิดหรือไม่นั้น พลเอก ประวิตร กล่าวว่า คณะกรรมการมีอยู่แล้ว ทำผิดหรือถูกก็ว่ากันไป